SK Úradný vestník Európskej únie L 208/12

ROZHODNUTIE DOZORNÉHO ÚRADU EZVO

č. 246/06/COL

zo 6. septembra 2006,

ktorým sa mení a dopĺňa zoznam uvedený v kapitole I časti 1.2 bode 39 prílohy I k Dohode o EHP, obsahujúci hraničné inšpekčné stanice na Islande a v Nórsku odsúhlasené na veterinárne kontroly živých zvierat a živočíšnych produktov z tretích krajín, a ktorým sa zrušuje rozhodnutie Dozorného úradu EZVO č. 86/02/COL z 24. mája 2002

DOZORNÝ ÚRAD EZVO,

SO ZRETEĽOM na Dohodu o Európskom hospodárskom priestore (1), a najmä na jej článok 109 a protokol 1,

SO ZRETEĽOM na Dohodu medzi štátmi EZVO o zriadení Dozorného úradu a Súdneho dvora (2), a najmä na jej článok 5 ods. 2 písm. d) a protokol 1,

SO ZRETEĽOM na bod 4 písm. B ods. 1 a 3 a bod 5 písm. b) úvodnej časti kapitoly I prílohy I k Dohode o EHP,

SO ZRETEĽOM na akt uvedený v kapitole I bode 1.1.4 prílohy I k Dohode o EHP [smernica Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (3)], zmenený, doplnený a prispôsobený Dohode o EHP sektorovými úpravami uvedenými v prílohe I k uvedenej dohode, a najmä na jeho článok 6 ods. 2,

SO ZRETEĽOM na akt uvedený v kapitole I bode 1.1.5 prílohy I k Dohode o EHP [smernica Rady 91/496/EHS z 15. júla 1991 stanovujúca princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (4)], zmenený, doplnený a prispôsobený Dohode o EHP sektorovými úpravami uvedenými v prílohe I k uvedenej dohode, a najmä na jeho článok 6 ods. 4,

SO ZRETEĽOM na zmenený a doplnený akt uvedený v kapitole I bode 1.2.111 prílohy I k Dohode o EHP [rozhodnutie Komisie 2001/812/ES z 21. novembra 2001, ktorým sa stanovujú požiadavky na schvaľovanie hraničných inšpekčných miest zodpovedných za veterinárne kontroly výrobkov, ktoré vstupujú do Spoločenstva z tretích krajín (5)], a najmä na jeho článok 3 ods. 5,

KEĎŽE Dozorný úrad EZVO rozhodnutím č. 325/99/COL zo 16. decembra 1999 vyhotovil zoznam hraničných inšpekčných staníc (HIS) na Islande a v Nórsku odsúhlasených na veterinárne kontroly produktov a zvierat z tretích krajín,

KEĎŽE Dozorný úrad EZVO rozhodnutím č. 86/02/COL z 24. mája 2002 zrušil rozhodnutie Dozorného úradu EZVO č. 325/99/COL zo 16. decembra 1999 a vyhotovil nový zoznam hraničných inšpekčných staníc na Islande a v Nórsku odsúhlasených na veterinárne kontroly živých zvierat a živočíšnych produktov z tretích krajín,

KEĎŽE vláda Islandu požiadala, aby hraničné inšpekčné stanice v lokalitách Eskifjörður, Njarðvík a Siglufjörður boli vypustené zo zoznamu uvedeného v kapitole I časti 1.2 bode 39 prílohy I k Dohode o EHP,

KEĎŽE vláda Nórska požiadala, aby hraničné inšpekčné stanice v lokalitách Stavanger a Trondheim a inšpekčné strediská v Alte a Leirvike (pod HIS Hammerfest), Bude (pod HIS Kristiansund), Dåfjorde a Lenangene (pod HIS Tromsø), Svartnese (pod HIS Vadsø) a Gangstøvike (pod HIS Ålesund) boli vypustené zo zoznamu uvedeného v kapitole I časti 1.2 bode 39 prílohy I k Dohode o EHP,

KEĎŽE poznámka pod čiarou č. 20 prílohy k rozhodnutiu č. 86/02/COL, uvedená v kapitole I časti 1.2 bode 39 prílohy I k Dohode o EHP znie: „Iba rybia múčka (vrátane krmiva pre ryby)“,

KEĎŽE číslovanie poznámok pod čiarou sa aktualizovalo a na žiadosť vlády Islandu a vlády Nórska má poznámka pod čiarou č. 16 prílohy k tomuto rozhodnutiu obsahovať len všeobecný odkaz na rybiu múčku, a teda znieť: „Iba rybia múčka“,

KEĎŽE Dozorný úrad EZVO svojím rozhodnutím č. 05/06/COL postúpil vec Veterinárnemu výboru EZVO, ktorý pomáha Dozornému úradu EZVO,

KEĎŽE návrh rozhodnutia postúpeného Veterinárnemu výboru EZVO, ktorý pomáha Dozornému úradu EZVO, obsahoval návrhy na doplnenie nového inšpekčného strediska v Nórsku a nové doplnenia, pokiaľ ide o kategorizáciu určitých hraničných inšpekčných staníc a inšpekčných stredísk v Nórsku a na Islande,

KEĎŽE po dohode s Európskou komisiou a po diskusiách s Veterinárnym výborom EZVO, ktorý pomáha Dozornému úradu EZVO, sa považovalo za potrebné nezahrnúť do konečného rozhodnutia návrhy, ktoré boli uvedené v návrhu rozhodnutia, a to doplniť nové inšpekčné stredisko v Nórsku a nové doplnenia, pokiaľ ide o kategorizáciu určitých hraničných inšpekčných staníc a inšpekčných stredísk v Nórsku a na Islande, aby sa tak zabezpečilo správne uplatňovanie bodu 4 písm. B ods. 3 a bodu 5 úvodnej časti kapitoly I prílohy I k Dohode o EHP,

PRIJAL TOTO ROZHODNUTIE:

1. Veterinárne kontroly živých zvierat a živočíšnych výrobkov dovážaných na Island a do Nórska z tretích krajín vykonávajú príslušné vnútroštátne orgány na odsúhlasených hraničných inšpekčných staniciach uvedených v prílohe k tomuto rozhodnutiu.

2. Rozhodnutie Dozorného úradu EZVO č. 86/02/COL z 24. mája 2002, ktorým sa aktualizuje upravené znenie bodu 39 v kapitole I časti 1.2 prílohy I k Dohode o EHP, obsahujúceho zoznam hraničných inšpekčných staníc na Islande a v Nórsku odsúhlasených na veterinárne kontroly živých zvierat a živočíšnych produktov z tretích krajín, a ktorým sa zrušuje rozhodnutie Dozorného úradu EZVO č. 325/99/COL zo 16. decembra 1999 (6), sa týmto zrušuje.

3. Toto rozhodnutie nadobúda účinnosť 6. septembra 2006.

4. Toto rozhodnutie je určené Islandu a Nórsku.

5. Znenie tohto rozhodnutia je autentické v anglickom jazyku.

V Bruseli 6. septembra 2006 Za Dozorný úrad EZVO Bjørn T. GRYDELAND predseda Kristján A. STEFÁNSSON člen kolégia

(1) Ďalej len „Dohoda o EHP“.

(2) Ďalej len „Dohoda o dozore a súde“.

(3) Ú. v. ES L 24, 30.1.1998, s. 9.

(4) Ú. v. ES L 268, 24.9.1991, s. 56.

(5) Ú. v. ES L 306, 23.11.2001, s. 28.

(6) Ú. v. EÚ L 69, 13.3.2003, s. 31.